Line Barfod (EL), 2004-12-02:
Som andre har været inde på, havde vi jo en del af debatten omkring nogle af punkterne i det her forslag i tirsdags, og derfor vil jeg ikke komme nærmere ind på spørgsmålet om folkeafstemninger.
Det havde vi selv et forslag om i tirsdags, som er stort set identisk med det, Kristendemokraterne har her, så det støtter vi selvfølgelig.
Med hensyn til spørgsmålet om at afsætte borgmestre vil vi gerne se nærmere på, hvordan man kunne forestille sig, at det skulle være, før vi tager endelig stilling til, om vi støtter det, men bl.a. kan vi i hvert fald umiddelbart se, at der ville være et problem i de store magistratskommuner, hvor der jo er en række forskellige borgmestre, og det ville være et problem, hvis man brugte den samme regel i de kommuner.
Så er der spørgsmålet om antal kommunalbestyrelsesmedlemmer.
Vi synes, det er meget relevant, at vi i Kommunaludvalget ser nærmere på og får lavet nogle beregninger over, hvordan man kunne forestille sig, at de nye kommunalbestyrelser kommer til at se ud, hvor svært det bliver for partierne og lokallisterne at komme ind.
Det er jo en væsentlig del af demokratiet i Danmark, at vi har mange lokallister, og for os er det væsentligt, at de fortsat har en mulighed for at få en plads i kommunalbestyrelsen.
Så er der den del af forslaget, som jeg er mest optaget af i dag, som handler om lokaludvalgene.
Vi foreslog jo i foråret, at man skulle have mulighed for at oprette et lokalråd og gik noget længere end det, som Kristendemokraterne lægger op til her.
Kristendemokraterne begrænser det af en eller anden grund til områder, der har været selvstændige kommuner.
Vi mente, at det var vigtigt at have muligheden for et område, der udgør et afgrænset hele.
Vi mener, det er vigtigt, at vi får så meget lokaldemokrati som muligt, og det kan både være en landsby, eller det kan være et kvarter i en større by, som ønsker at have et lokalråd.
Og det mener vi at der skal være mulighed for.
Samtidig er det allerede i dag sådan, at vi har en lang række områder ikke kun med meget store kommuner, men også en række områder, hvor vi faktisk har brug for, at man helt lokalt kan diskutere udviklingen.
Vi har set en udvikling med flere og flere brugerbestyrelser, men det er jo ikke nok, at man sidder og diskuterer i børnehaven eller skolen eller andre steder lige dén institution.
Der er brug for samlet at diskutere udviklingen i lokalområdet, især når vi ser den udvikling, der sker, med voldsom afvandring fra landdistrikterne nogle steder, det, som understøttes af, at der skal nedlægges skoler og børnehaver.
Det er jo sagt direkte i forbindelse med strukturreformen, at et af formålene er, at det så bliver nemmere at nedlægge skoler.
I forbindelse med forslaget, som regeringen har fremsat omkring profitbørnehaver, står der direkte i bemærkningerne til lovforslaget, at man regner med, at kommunerne vil lukke en del daginstitutioner i landdistrikterne.
Forældrene får så mulighed for at få profitbørnehaver med en langt højere egenbetaling, end der er i dag.
Men det er altså den udvikling, der kommer til at ske, og der mener vi, at der er behov for et lokalt demokrati, nogle lokalråd, der kan modvirke den udvikling, så vi i stedet kan sikre, at man diskutere: Hvad er det, vi kan i vores lokalområde?
Hvordan kunne vi skabe flere arbejdspladser?
Hvordan kan vi skabe en udvikling, så man har muligheden for at bo og arbejde tæt på hinanden i stedet for at skulle pendle i flere timer?
Hele regeringens argumentation omkring strukturreformen er jo bl.a. bygget op på, at man går ud fra, at folk fortsat skal pendle og pendle i endnu større omfang, og derfor vil man have disse kæmpe regioner og kæmpe kommuner, der bygger på pendlingsmønstre.
Og der vil vi altså hellere satse på at udvikle et land, hvor man kan bo over hele landet, og hvor vi har et lokalt og et regionalt demokrati, der kan skabe en udvikling med sammenhæng mellem arbejdspladser, boliger, trafik osv.
Så vi vil meget gerne diskutere lokaludvalg og lokalråd også i langt større omfang end det, Kristendemokraterne lægger op til.